Maaretta Tukiainen

Maaretta Tukiainen (s. 1968) on suomalainen tietokirjailija, muutosvalmentaja, mentori, sisustusarkkitehti, yrittäjä ja podcast-host. Hän on työskennellyt muun muassa kustannustoimittajana, elokuvakriitikkona, tv-juontajana sekä tv-kanava Subin ohjelmapäällikkönä ja kanavajohtajana vuosina 2001–2011.

Koulutukseltaan hän on kasvatustieteiden maisteri, humanististen tieteiden kandidaatti elokuva- ja tv-tieteestä, sisustusarkkitehti SIO, NLP trainer sekä rakentavan vuorovaikutuksen ohjaaja. Hän on opiskellut myös näyttelemistä ja tiedotusoppia.

Ura ja opinnot
Tukiainen opiskeli opettajaksi Helsingin yliopistossa. Opiskeluaikana hän teki sijaisuuksia, ja neljä vuotta opiskeltuaan hän opiskeli vuoden verran Voionmaan opiston näyttelijälinjalla, minkä jälkeen hän kirjoitti gradunsa ja valmistui kasvatustieteen maisteriksi tammikuussa 1993. Tämän jälkeen hän hakeutui Turun yliopistoon opiskelemaan elokuva- ja tv-tiedettä, kotimaista kirjallisuutta ja tiedotusoppia. Opiskeluaikanaan hän kirjoitti leffakritiikkejä Turun ylioppilaslehteen ja työskenteli harjoittelijana Turku-TV:llä, johon hän teki viikoittaista ohjelmaa Turun kulttuurielämästä toimittajan ja tuottajan rooleissa. Vuonna 1997 Tukiainen valmistui humainististen tieteiden kandidaatiksi elokuva- ja tv-tieteistä, muutti takaisin Helsinkiin ja aloitti työt Tammen kustannustoimittajana. Hänen vastuualueelleen kuuluivat ala-asteen ja esiopetuksen oppimateriaalit. Runsaan vuoden kuluttua hänestä tuli A-lehtien uuden Leffa-lehden elokuvakriitikko ja toimitussihteeri. Tukiainen on työskennellyt myös Katso-lehdessä ja Moon TV:ssä.

Jorma Sairanen ja Pauli Aalto-Setälä palkkasivat Tukiaisen vuonna 2001 ohjelmapäälliköksi MTV3:n omistamalle uudelle Subtv-kanavalle, joka syntyi kun TVTV! ja City TV yhdistyivät. Hän oli mukana ostamassa lähes kaikkia Subtv:n tunnetuimpia ohjelmia: Madventures, Big Brother, Ketonen & Myllyrinne, espanjalaisia saippuasarjoja, telenoveloja, ja animea. Vuonna 2006 Tukiaisesta tuli Subin kanavajohtaja. Kanava tavoitti tuolloin päivittäin yli miljoona katsojaa.

Työnsä ohessa Tukiainen opiskeli sisustusarkkitehdiksi ja valmistui vuonna 2009 Lahden muotoiluinstituutista Seuraavana vuonna hän perusti oman yrityksen, Moodit Oy:n. Vuonna 2011 hän jätti työnsä Subin kanavajohtajana, sillä hän tahtoi käyttää aikansa kirjoittamiseen ja uuden oppimiseen. Hänestä tuli kokopäiväinen yrittäjä, jolla oli kaksi yritystä. Moodit Oy:ssä hän teki yhteistyötä opiskeluajan ystävänsä Teija Piirron kanssa. Vuosina 2011–2014 hän oli mukana myös uusien tuttaviensa kanssa perustetussa Vojo Wellbeeing -yrityksessä (myöhemmin New Me Oy). Yritys kehitti merkityksellisten hetkien tunnistusaplikaation kännykkään ja piti valmennusleirejä.

Tukiainen suoritti 2012 Valmentamossa LCF Life coach -tutkinnon ja opiskeli sen jälkeen kansainvälisen sertifioidun coachin tutkinnon. Hän on opiskellut myös NLP-taitoja ja saanut tittelin NLP trainer.

Tukiainen juonsi TV1-kanan 8 myyttiä työstä -sarjaa, joka esitettiin tammikuussa 2016. Sarjan vakiovieraana oli liiketalouden professori Alf Rehn.

Vuonna 2021 Tukiainen julkaisi Hyvän mielen koti -kirjan, jossa hän kannusti lukijoitaan rakentamaan kotinsa omien tarpeidensa kautta. Hänellä oli myös Hyvän mielen koti -podcast, jossa käsitellään samaa teemaa.

Tukiainen tekee osallistavaa tilasuunnittelua ja muutosvalmentamista yhteistyössä sisustusarkkitehtitoimisto Profit Interiorin kanssa. Hän tekee myös juontokeikkoja, mentoroi ja valmentaa yritysjohtajia ja erikoisasiantuntijoita. Ensisijaisena identiteettinään hän pitää kuitenkin kirjailijan roolia.

Julkaisut
Tukiainen on kirjoittanut kolumneja muun muassa Fakta-lehteen (2013-2014), Glorian Koti-lehteen (2012-2014), Markkinointi & Mainonta -lehteen (2010-2013) ja Oikotie Työpaikkoihin (2016-). Vuonna 2014 hän kirjoitti Huffington Post -sivustolle.

Kirjat:
Luova tila – tulevaisuuden työpaikka, Rakennustieto Oy, 2010 Kirja oli Tukiaisen muotoilijantutkinnon lopputyö.
Egosta fantasmagoon - Tie karismaattiseen itseesi, Alma Talent 2013
Hyvän mielen taidot, PS-kustannus, 2016 Samaa sarjaa kirjan kanssa ovat "Hyvän mielen kortit" sekä ammattilaisille suunnattu Hyvän mielen tehtäväpakki.
Huippunaiset. Menestystarinoita. Tukiainen Maaretta ja Villanen Jaana, Kauppakamari, 2016
Hyvän mielen vuosi, PS-kustannus, 2017 Kirja oli vuoden 2017 13. myydyin tietokirja Suomessa
Pohjolan voimaeläimet. Maaretta Tukiainen ja Markus Frey, Tuuma, 2018
Luova tauko - löydä oma tapasi elää. Tukiainen Maaretta ja Krista Keltanen, Cozy Publishing, 2018
Hyvän mielen tehtäväpakki ammattilaisille, Maaretta Tukiainen, PS-kustannus, 2018 
Hyvän mielen mielen vuosi. Erikoispainos, Maaretta Tukiainen, PS-kustannus, 2018
Tiimiäly. Iida Hakola, Ilona Hiila, Maaretta Tukiainen, Tuuma, 2019
Tärkeintä tänään: näin saat vähemmällä enemmän, Maaretta Tukiainen, Tuuma, 2019
Tänään, Maaretta Tukiainen ja Sonja Eid, Tuuma, 2019
Mielekästä elämää, Maaretta Tukiainen, Ensitietokirja, 2020
Hyvän mielen koti, Maaretta Tukiainen, Tuuma, 2021

Luottamustehtävät
Commission Helsinki Advisory Boardin jäsen(2014-2015)
Pääkaupunkiseudun LähiTapiolan hallintoneuvoston jäsen (2016-)

Tukiainen oli aiemmin Gainer Oy:n hallituksen jäsen

Yksityiselämä
Tukiaisen isä työskenteli Uuraisten kirkkoherrana ja hänen äitinsä oli musiikinopettaja. Maaretta Tukiainen oli perheen kuudesta lapsesta vanhin. Nykyään hän asuu Helsingin Tapanilassa  avopuolisonsa Markus Freyn kanssa.

Lähteet

Aiheesta muualla
maaretta.com
8 myyttiä työstä -sarja Yle Areenassa
Tukiainen Ylen aamu-tv: Oman mielen konmari -haastattelussa 6.9.2017

Suomalaiset yritysjohtajat
Suomalaiset yrittäjät
Elävät henkilöt
Vuonna 1968 syntyneet
Suomalaiset tietokirjailijat
Suomalaiset juontajat